ออมสินชูเงินฝากควบประกัน
ออมสินคลอดเงินฝากสงเคราะห์ชีวิต 2 รูปแบบจ่ายดอกเบี้ยสูงถึง 4.98% ตั้งเป้าระดมเงินฝากเพิ่มอีก 3,000 ล้านบาท
19 ส.ค. 2554

ออมสินคลอดเงินฝากสงเคราะห์ชีวิต 2 รูปแบบจ่ายดอกเบี้ยสูงถึง 4.98% ตั้งเป้าระดมเงินฝากเพิ่มอีก 3,000 ล้านบาท
นายพิสิฐ เสรีวิวัฒนา รองผู้อำนวยการธนาคารออมสิน เปิดเผยว่า ธนาคารออมสินได้ออกเงินฝากสงเคราะห์ชีวิตและครอบครัวอีก 2 รูปแบบใหม่ เปิดให้บริการในสิ้นเดือน ก.ค.นี้ คือ ออมสินเพิ่มพูน 10/2 เป็นแบบประกันที่ให้ความคุ้มครองชีวิต 10 ปี แต่ส่งเงินฝากรายปีเป็นเวลา 2 ปี ทุกอายุทุกเพศส่งเงินฝากในจำนวนที่เท่ากันทั้งสองครั้ง อัตราส่งเงินฝาก 9.5 หมื่นบาทต่อทุนประกัน 1 แสนบาท ไม่จำกัดทุนประกันสูงสุด
เงินฝากนี้เปิดรับฝากตั้งแต่อายุ 7-75 ปี โดยไม่ต้องตรวจสุขภาพในวันที่เปิดกรมธรรม์ ซึ่งหลังจากฝากในปีแรกแล้วผู้ฝากจะได้รับเงินปันผลเมื่อครบ 1 ปีเป็นต้นไป โดยผลตอบแทน 2 ปีแรก ได้ 4% ของวงเงินสงเคราะห์ (ทุนประกัน) ตั้งแต่ปีที่ 3-9 ได้รับ 9% (เฉลี่ยปีละ 4.98%) ขณะเดียวกันให้ความคุ้มครองชีวิตในปีแรกอยู่ในอัตรา 100% ของทุนประกัน ตั้งแต่ปีที่ 2 จนถึงปีที่ 10 เพิ่มเป็น 209% เมื่อครบสัญญาจะได้รับเงินผลประโยชน์คืน 209% ของทุนประกัน ที่สำคัญยังสามารถนำอัตราส่งเงินฝากไปหักลดหย่อนภาษีได้อีกด้วย
นอกจากนี้ ธนาคารยังได้ออกเงินฝากแบบทรัพย์เพิ่มพูน 6/2 เป็นแบบประกันชีวิตแบบสะสมทรัพย์ที่ให้ความคุ้มครองชีวิต 6 ปี แต่ส่งเงินฝากรายปี 2 ครั้ง ทุกอายุทุกเพศส่งเงินฝากในจำนวนที่เท่ากัน ในอัตราส่งเงินฝากครั้งละ 9.7 หมื่นบาทต่อทุนประกัน 1 แสนบาท โดยไม่จำกัดทุนประกันสูงสุดเช่นกัน
ทั้งนี้ เปิดรับฝากตั้งแต่อายุ 7-75 ปีเช่นกัน และไม่ต้องแถลงสุขภาพในวันที่เปิดกรมธรรม์ โดยหลังจากฝากครบ 1 ปี ผู้ฝากจะได้รับเงินปันผลในอัตราแบบขั้นบันไดในปีที่ 1-5 ในอัตรา 4-8% ของทุนประกัน (เฉลี่ยปีละ 4.21%) ขณะที่ให้ความคุ้มครองชีวิตในปีแรกในอัตรา 100% ของทุนประกัน จากนั้นปีที่ 2-6 คุ้มครอง 209% เมื่อครบสัญญาจะได้รับเงินผลประโยชน์คืน 209% ของทุนประกัน
“โครงการนี้ตั้งเป้าหมายระดมเงินฝาก 3,000 ล้านบาท ขณะที่ยอดคงค้างเงินฝากแบบสงเคราะห์ชีวิตตอนนี้มีเกือบ 5 หมื่นล้านบาท ซึ่งออมสินเพิ่มพูน 10/2 ถือว่าให้ผลตอบแทนสูงเกือบ 5%”สูงกว่าเงินฝากทั่วๆ ไป นายพิสิฐ กล่าว